RO Jurnalul Oficial al Uniunii Europene L 187/62

DECIZIA DE PUNERE ÎN APLICARE A COMISIEI

din 16 iulie 2012

privind recunoașterea schemei „Red Tractor Farm Assurance Combinable Crops & Sugar Beet” pentru demonstrarea conformității cu criteriile de durabilitate în temeiul Directivei 98/70/CE a Parlamentului European și a Consiliului și al Directivei 2009/28/CE a Parlamentului European și a Consiliului

(2012/395/UE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Directiva 2009/28/CE a Parlamentului European și a Consiliului din 23 aprilie 2009 privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE (1), în special articolul 18 alineatul (6),

având în vedere Directiva 98/70/CE a Parlamentului European și a Consiliului din 13 octombrie 1998 privind calitatea benzinei și a motorinei (2), astfel cum a fost modificată prin Directiva 2009/30/CE (3), în special articolul 7c alineatul (6),

după consultarea Comitetului consultativ instituit prin articolul 25 alineatul (2) din Directiva 2009/28/CE,

întrucât:

(1) Directivele 98/70/CE și 2009/28/CE stabilesc criterii de durabilitate pentru biocarburanți. Dispozițiile articolelor 7b și 7c și ale anexei IV la Directiva 98/70/CE sunt similare cu dispozițiile articolelor 17 și 18 și ale anexei V la Directiva 2009/28/CE.

(2) În cazul în care biocarburanții și biolichidele se iau în considerare pentru scopurile menționate la articolul 17 alineatul (1) literele (a), (b) și (c) din Directiva 2009/28/CE, statele membre trebuie să solicite operatorilor economici să demonstreze că biocarburanții și biolichidele respectă criteriile de durabilitate stabilite la articolul 17 alineatele (2)-(5) din Directiva 2009/28/CE.

(3) Considerentul 76 din Directiva 2009/28/CE prevede că impunerea unei sarcini nerezonabile asupra industriei trebuie evitată, iar schemele voluntare pot contribui la crearea de soluții eficace pentru demonstrarea conformității cu aceste criterii de durabilitate.

(4) Comisia poate hotărî că o schemă voluntară națională sau internațională permite demonstrarea conformității loturilor de biocarburanți cu criteriile de durabilitate stabilite la articolul 17 alineatele (3)-(5) din Directiva 2009/28/CE sau că o schemă voluntară națională sau internațională de cuantificare a reducerii emisiilor de gaze cu efect de seră conține date corecte pentru scopurile articolului 17 alineatul (2) din respectiva directivă.

(5) Comisia poate recunoaște o astfel de schemă voluntară pentru o perioadă de 5 ani.

(6) Atunci când un operator economic prezintă dovada sau datele obținute în conformitate cu o schemă voluntară care a fost recunoscută de Comisie, în măsura vizată de decizia de recunoaștere, un stat membru nu trebuie să solicite furnizorului dovezi suplimentare ale conformității cu criteriile de durabilitate.

(7) La 4 aprilie 2012, Comisiei i-a fost prezentată spre recunoaștere schema „Red Tractor Farm Assurance Combinable Crops & Sugar Beet”. Această schemă acoperă cereale, semințe oleaginoase și sfeclă de zahăr produse în Regatul Unit până la primul lor punct de livrare. Schema recunoscută trebuie făcută publică pe platforma în materie de transparență înființată în temeiul Directivei 2009/28/CE. Comisia trebuie să țină cont de aspectele sensibile din punct de vedere comercial și poate decide să facă publică respectiva schemă doar parțial.

(8) La evaluarea schemei „Red Tractor Farm Assurance Combinable Crops & Sugar Beet” s-a constatat că aceasta acoperă în mod adecvat criteriile de durabilitate prevăzute la articolul 7b alineatele (3)-(5) din Directiva 98/70/CE și la articolul 17 alineatele (3)-(5) din Directiva 2009/28/CE și că aplică până la primul punct de livrare a acestor culturi o metodă de echilibrare a masei, în conformitate cu dispozițiile articolului 7c alineatul (1) din Directiva 98/70/CE și ale articolului 18 alineatul (1) din Directiva 2009/28/CE. Schema nu acoperă articolul 7b alineatul (2) din Directiva 98/70/CE și nici articolul 17 alineatul (2) din Directiva 2009/28/CE, dar oferă date exacte pentru două elemente necesare în sensul articolului 7b alineatul (2) din Directiva 98/70/CE și al articolului 17 alineatul (2) din Directiva 2009/28/CE, mai precis zona geografică din care provin culturile și emisiile anuale rezultate din modificarea stocurilor de carbon survenită ca urmare a schimbării utilizării terenului. Criteriile de durabilitate nu sunt îndeplinite, în cazul unui procent redus de membri ai schemei, pentru o parte din terenurile acestora. Schema indică statutul terenurilor membrilor săi din punctul de vedere al respectării criteriilor (conformitate totală sau parțială) în baza sa de date de verificare online a membrilor și înregistrează conformitatea loturilor cu criteriile de durabilitate în pașaportul privind culturile care pot fi recoltate cu combine agricole („combinable crops passport”), numit și declarație după recoltare.

(9) În urma evaluării schemei „Red Tractor Farm Assurance Combinable Crops & Sugar Beet” s-a constatat că aceasta respectă standardele corespunzătoare în materie de fiabilitate, transparență și auditare independentă.

(10) Sfera prezentei decizii nu acoperă alte elemente suplimentare referitoare la durabilitate și vizate de schema „Red Tractor Farm Assurance Combinable Crops & Sugar Beet”. Aceste elemente suplimentare referitoare la durabilitate nu sunt obligatorii pentru a demonstra conformitatea cu cerințele de durabilitate prevăzute de Directivele 98/70/CE și 2009/28/CE,

ADOPTĂ PREZENTA DECIZIE:

Articolul 1

Schema voluntară „Red Tractor Farm Assurance Combinable Crops & Sugar Beet”, pentru care Comisia a primit cererea de recunoaștere la 4 aprilie 2012, demonstrează prin intermediul pașaportului privind culturile care pot fi recoltate cu combine agricole că loturile de cereale, semințe oleaginoase și sfeclă de zahăr respectă criteriile de durabilitate, astfel cum sunt formulate la articolul 17 alineatele (3)-(5) din Directiva 2009/28/CE și la articolul 7b alineatele (3)-(5) din Directiva 98/70/CE. De asemenea, schema conține date exacte în sensul articolului 17 alineatul (2) din Directiva 2009/28/CE și al articolului 7b alineatul (2) din Directiva 98/70/CE, în măsura în care acestea se referă la emisiile anuale rezultate din modificarea stocurilor de carbon survenită ca urmare a schimbării utilizării terenului (e l ), care sunt menționate în anexa IV partea C punctul 1 din Directiva 98/70/CE și în anexa V partea C punctul 1 din Directiva 2009/28/CE și pentru care se demonstrează o valoare egală cu zero, precum și la zona geografică menționată în anexa IV partea C punctul 6 din Directiva 98/70/CE și în anexa V partea C punctul 6 din Directiva 2009/28/CE.

Schema voluntară „Red Tractor Farm Assurance Combinable Crops & Sugar Beet” poate fi utilizată până la primul punct de livrare pentru loturile în cauză pentru a se demonstra conformitatea cu articolul 7c alineatul (1) din Directiva 98/70/CE și cu articolul 18 alineatul (1) din Directiva 2009/28/CE.

Articolul 2

Decizia este valabilă timp de cinci ani de la data intrării în vigoare. Dacă, în urma adoptării acestei decizii, schema suferă modificări de fond într-o măsură care ar putea afecta principiile care stau la baza prezentei decizii, modificările trebuie notificate Comisiei fără întârziere. Comisia evaluează modificările transmise pentru a stabili dacă schema continuă să acopere în mod corespunzător criteriile de durabilitate pentru care a fost recunoscută.

Dacă s-a demonstrat clar că schema nu a implementat elemente considerate a fi esențiale pentru prezenta decizie și dacă au loc încălcări structurale grave ale respectivelor elemente, Comisia poate abroga această decizie.

Articolul 3

Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

Adoptată la Bruxelles, 16 iulie 2012. Pentru Comisie Președintele José Manuel BARROSO

(1) JO L 140, 5.6.2009, p. 16.

(2) JO L 350, 28.12.1998, p. 58.

(3) JO L 140, 5.6.2009, p. 88.